Ο **Βίβιαν Τζον Γούντγουορντ** (αγγλικά: *Vivian John Woodward*, 3 Ιουνίου 1879 – 31 Ιανουαρίου 1954) ήταν Άγγλος ερασιτέχνης ποδοσφαιριστής, από τους καλύτερους κεντρικούς επιθετικούς στην ιστορία της Αγγλίας. Γνώρισε ατομική αγωνιστική καταξίωση από τις αρχές του 20ού αιώνα έως το ξέσπασμα του Πρώτου Παγκοσμίου Πολέμου, ενώ ήταν δύο φορές χρυσός Ολυμπιονίκης με την Μεγάλη Βρετανία (1908, 1912), της οποίας ήταν και αρχηγός.

Ο απολογισμός του Γούντγουορντ με 29 γκολ σε 23 αγώνες για την Εθνική Αγγλίας τον κατέστησε κάτοχο του ρεκόρ διεθνών τερμάτων από το 1911 έως το 1958. Το ποσοστό ευστοχίας του με 1,26 γκολ ανά παιχνίδι είναι το δεύτερο υψηλότερο για έναν παίκτη της Αγγλίας.

Υπηρέτησε στον Βρετανικό Στρατό κατά τη διάρκεια του Πρώτου Παγκοσμίου Πολέμου και ως αποτέλεσμα έχασε την πορεία της Τσέλσι στον πρώτο της τελικό του Κυπέλλου Αγγλίας το 1915. Οι τραυματισμοί του κατά τη διάρκεια του πολέμου προκάλεσαν την αποχώρησή του από το ποδόσφαιρο.

Σταδιοδρομία
------------

### Σε συλλόγους

Αρχιτέκτονας στο επάγγελμα, ο Γούντγουορντ ξεκίνησε την καριέρα του στην Κλάκτον Τάουν. Μετά από θητείες στις Χάργουιτς εντ Πάρκεστον και Τσέλμσφορντ Σίτι, εντάχθηκε στην Τότεναμ το 1901, η οποία εκείνη τη σεζόν κατέκτησε το Κύπελλο Αγγλίας. Λόγω των υποχρεώσεων της δουλειάς και του κρίκετ, δεν θα άρχιζε να εμφανίζεται τακτικά στην ομάδα μέχρι τη σεζόν 1902–03. Σε εννέα σεζόν στο Γουάιτ Χαρτ Λέιν, είχε 169 εμφανίσεις και σημείωσε 73 γκολ. Η Τότεναμ ορίστηκε στη Δεύτερη Κατηγορία της Φούτμπολ Λιγκ για τη σεζόν 1908–09 και ο Γούντγουορντ σημείωσε το πρώτο γκολ του συλλόγου στη Φούτμπολ Λιγκ το Σεπτέμβριο του 1908 εναντίον της Γουλβερχάμπτον Γουόντερερς, στη νίκη με 3–0. Βοήθησε την ομάδα να κερδίσει την άνοδο στην Πρώτη κατηγορία εκείνη τη σεζόν.

Πριν από την έναρξη της σεζόν του 1909, ο Γούντγουορντ αποφάσισε να αποχωρήσει για να επικεντρωθεί στην αρχιτεκτονική του πρακτική και στο κρίκετ. Είχε μια σύντομη περίοδο πίσω με την Τσέλμσφορντ, αλλά πείστηκε να ενταχθεί στην Τσέλσι στις 20 Νοεμβρίου 1909. Αγωνίστηκε σε συνολικά 116 παιχνίδια για την ομάδα, σημειώνοντας 34 γκολ.

Στην αρχή του Πρώτου Παγκοσμίου Πολέμου κατατάχθηκε στον Βρετανικό Στρατό και ως αποτέλεσμα δεν έπαιξε πολλούς αγώνες κατά τη διάρκεια της σεζόν 1914–15, αλλά του δόθηκε ειδική άδεια για να συμμετάσχει με την Τσέλσι στο Ολντ Τράφορντ για τον τελικό του Κυπέλλου, χωρίς όμως τελικά να αγωνιστεί. Τραυματίστηκε στο δεξιό μηρό κατά τη διάρκεια του πολέμου και δεν επέστρεψε στο ποδόσφαιρο κορυφαίας κατηγορίας.

### Εθνική ομάδα

Έκανε το ντεμπούτο του με την Εθνική Αγγλίας το 1903, σκοράροντας δύο φορές στη νίκη με 4–0 επί της Ιρλανδίας. Μεταξύ 1903 και 1911, είχε 23 συμμετοχές και σημείωσε 29 γκολ, πετυχαίνοντας ρεκόρ που θα διαρκούσε για την Αγγλία μέχρι τη δεκαετία του 1950. Ο αριθμός αυτός ήταν ρεκόρ κόσμου στην εποχή του που καταρρίφθηκε από τον Ίμρε Σλόσσερ-Λάκατος. Ρεκόρ ήταν και ο αριθμός των χατ τρικ που σημείωσε (4), το οποίο επίσης καταρρίφθηκε από τον Ούγγρο. Έπαιξε επίσης σε τρεις ανεπίσημους διεθνείς αγώνες εναντίον της Νότιας Αφρικής το 1910, σημειώνοντας άλλα 4 γκολ. Εκείνη την εποχή, η Αγγλία έπαιζε συνήθως μόνο τρεις αγώνες τη σεζόν, για το Βρετανικό Εσωτερικό Πρωτάθλημα, αλλά σε δύο περιοδείες στην κεντρική Ευρώπη το 1908 και το 1909, ο Γούντγουορντ σημείωσε 15 γκολ (πάνω από τα μισά του συνόλου). Κατείχε το συνολικό ρεκόρ σκόρερ στην Αγγλία, είτε από κοινού είτε μόνος, για 47 χρόνια – περισσότερο από οποιονδήποτε άλλο παίκτη μέχρι που τον ξεπέρασε ο Τομ Φίνεϊ το 1958. Με το 28ο και το 29ο γκολ του, το τελευταίο της καριέρας του, ξεπέρασε τον Στιβ Μπλούμερ στον αγώνα με την Ουαλία τον Μάρτιο του 1911 και δεν ξεπεράστηκε μέχρι που ο Τομ Φίνεϊ σημείωσε το 30ό (και τελευταίο) γκολ του τον Οκτώβριο του 1958.

Επίσης, αγωνίστηκε 44 φορές με την Εθνική Αγγλίας ερασιτεχνών και σημείωσε 57 γκολ, τα περισσότερα από αυτά εναντίον χαμηλής δυναμικότητας ευρωπαϊκών ομάδων. Σημείωσε 6 γκολ με αντίπαλο την Ολλανδία το 1909. Οι 30 από τις ερασιτεχνικές του εμφανίσεις και τα 44 γκολ δεν αναγνωρίστηκαν από την Ποδοσφαιρική Ομοσπονδία Αγγλίας, ούτε από τη FIFA.
Εκπροσώπησε την Φούτμπολ Λιγκ και την Σάδερν Φούτμπολ Λιγκ σε φιλικούς αγώνες.

Ο Γούντγουορντ ήταν αρχηγός της  Μεγάλης Βρετανίας στους Ολυμπιακούς Αγώνες του 1908 και του 1912, τους οποίους κέρδισε η ενιαία ομάδα της Μεγάλης Βρετανίας. Στη διοργάνωση του 1908 στο Λονδίνο σημείωσε δύο γκολ στην πρεμιέρα με αντίπαλο τη Σουηδία (12–1), ενώ σημείωσε το δεύτερο γκολ του τελικού απέναντι στη Δανία (2–0). Στη διοργάνωση του 1912 συμμετείχε και στους τρεις αγώνες σημειώνοντας δύο γκολ, ένα στον αγώνα με την Ουγγαρία (7–0) και ένα στον ημιτελικό με τη Φινλανδία (4–0).

Στατιστικά καριέρας
-------------------

### Εθνική ομάδα

Πηγές:

| Εθνική Αγγλίας |
| --- |
| Έτος | Συμ. | Γκολ |
|
| 1903 | 3 | 4 |
| 1904 | 2 | 0 |
| 1905 | 3 | 2 |
| 1907 | 1 | 0 |
| 1908 | 7 | 10 |
| 1909 | 5 | 11 |
| 1910 | 1 | 0 |
| 1911 | 1 | 2 |
| Σύνολο | 23 | 29 |

Δείτε επίσης
------------

* Κατάλογος ποδοσφαιριστών που σημείωσαν ρεκόρ με χατ-τρικ

Παραπομπές
----------

1. ↑  «IOC : Vivian John WOODWARD». Αρχειοθετήθηκε από το πρωτότυπο στις 20 Αυγούστου 2023. Ανακτήθηκε στις 15 Αυγούστου 2022.
2. ↑  «Vivian Woodward». *Olympedia*. Αρχειοθετήθηκε από το πρωτότυπο στις 24 Μαΐου 2021. Ανακτήθηκε στις 26 Μαρτίου 2021.
3. 1 2  «Vivian Woodward». *11v11.com*. Αρχειοθετήθηκε από το πρωτότυπο στις 27 Ιουνίου 2018. Ανακτήθηκε στις 26 Ιουνίου 2018.
4. 1 2 3  «FIFA : More goals than caps». Αρχειοθετήθηκε από το πρωτότυπο στις 7 Μαΐου 2021. Ανακτήθηκε στις 5 Μαρτίου 2021. CS1 maint: Unfit url (link)
5. 1 2 3  «Vivian Woodward | Football and the First World War» (στα αγγλικά). *Football and the First World War*. Αρχειοθετήθηκε από το πρωτότυπο στις 8 Μαΐου 2018.. Ανακτήθηκε στις 26 Ιουνίου 2018.
6. ↑  *A Romance of Football*. Tottenham & Edmonton Herald. σελ. 29. Αρχειοθετήθηκε από το πρωτότυπο στις 26 Δεκεμβρίου 2008. Ανακτήθηκε στις 11 Ιανουαρίου 2009.
7. 1 2 3  «Vivian Woodward». *Spartacus Educational*. Αρχειοθετήθηκε από το πρωτότυπο στις 5 Απριλίου 2018.. Ανακτήθηκε στις 26 Ιουνίου 2018.
8. ↑  «'Sir' Vivian – A Spurs Great». *Tottenham Hotspur Football Club*. 8 Σεπτεμβρίου 2015. Αρχειοθετήθηκε από το πρωτότυπο στις 25 Ιουνίου 2017. Ανακτήθηκε στις 30 Ιουνίου 2017.
9. ↑  Welch, Julie (2015). «Chapter 5: The Human Chain of Lightning». *The Biography of Tottenham Hotspur*. Vision Sports Publishing. ISBN 978-1-909534-50-6. Αρχειοθετήθηκε από το πρωτότυπο στις 24 Ιουνίου 2022. Ανακτήθηκε στις 14 Ιουλίου 2019.
10. ↑  «Chelsea Football Club Players Appearances: Vivian John Woodward». *bounder.friardale.co.uk*. Αρχειοθετήθηκε από το πρωτότυπο στις 1 Μαρτίου 2018. Ανακτήθηκε στις 24 Ιουνίου 2018.
11. ↑  «Vivian Woodward». Ανακτήθηκε στις 16 Αυγούστου 2022.
12. ↑  «Is Francis Jeffers the most prolific international scorer ever?». Ανακτήθηκε στις 29 Ιουνίου 2023.
13. ↑  «Vivian Woodward - 23 Caps (29 Goals)». Ανακτήθηκε στις 16 Αυγούστου 2022.
14. ↑  «Hat trick scorers». *EU-football.info*. Ανακτήθηκε στις 13 Ιουνίου 2022.
15. 1 2  «Vivian John Woodward - International Appearances». *www.rsssf.com*. 28 Ιανουαρίου 2021. Αρχειοθετήθηκε από το πρωτότυπο στις 27 Αυγούστου 2014. Ανακτήθηκε στις 29 Ιουνίου 2022.
16. ↑  «IV. Olympiad London 1908 Football Tournament». Ανακτήθηκε στις 17 Αυγούστου 2022.
17. 1 2  «I NOSTRI PALLONI D'ORO DAL 1900 AL 2023». Αρχειοθετήθηκε από το πρωτότυπο στις 18 Φεβρουαρίου 2024. Ανακτήθηκε στις 18 Φεβρουαρίου 2024.
18. ↑  «V. Olympiad Stockholm 1912 Football Tournament». Ανακτήθηκε στις 17 Αυγούστου 2022.
19. ↑  «Vivian Woodward». *EU-football.info*. Αρχειοθετήθηκε από το πρωτότυπο στις 29 Ιουνίου 2022. Ανακτήθηκε στις 29 Ιουνίου 2022.

Πηγές
-----

* Jacobs, Norman (1 Αυγούστου 2005). *Vivian Woodward: Football's Gentleman*. NPI Media Group. ISBN 0-7524-3430-6.

Εξωτερικοί σύνδεσμοι
--------------------

* Προφίλ στο FootballDatabase.eu (στα αγγλικά)
* Προφίλ στο PlayMakerStats.com (στα αγγλικά)

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ποδόσφαιρο
* Πύλη:Αγγλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 56132230
* LCCN: nb2005018752

 |

 |